COM7 เด้งแรง 5% รับข่าว “หมอพงศ์ศักดิ์” ดอดเก็บหุ้นเพิ่ม รวมถือ 10.24%
COM7 เด้งแรง 5% รับข่าว “หมอพงศ์ศักดิ์” ดอดเก็บหุ้นเพิ่ม รวมถือ 10.24% ฟากโบรกฯชี้กำไรไตรมาส 3/61 “นิวไฮ” แตะ 221 ลบ. เคาะเป้า 24 บ. โดยปิดตลาดภาคเช้าที่ระดับ 22 บาท บวก 1 บาท หรือ 4.76% สูงสุดที่ระดับ 22 บาท ต่ำสุดที่ระดับ 21.20 บาท ด้วยมูลค่าการซื้อขาย 63.39 ล้านบาท
12 ต.ค. 2561

ผู้สื่อข่าวรายงานว่า ราคาหุ้น บริษัท คอมเซเว่น จำกัด (มหาชน) หรือ COM7 ปิดตลาดภาคเช้าที่ระดับ 22 บาท บวก 1 บาท หรือ 4.76% สูงสุดที่ระดับ 22 บาท ต่ำสุดที่ระดับ 21.20 บาท ด้วยมูลค่าการซื้อขาย 63.39 ล้านบาท

โดยราคาหุ้น COM7 ปรับตัวขึ้นแรงวันนี้ หลังมีการรายงานข่าว นายพงศ์ศักดิ์ ธรรมธัชอารี หรือ หมอพงศ์ศักดิ์ นักลงทุนที่มีชื่อเสียงในวงการตลาดหุ้น ได้เข้าเก็บหุ้น COM7 เพิ่ม ส่งผลให้ในขณะนี้นายพงศ์ศักดิ์มีหุ้น COM7 รวมทั้งสิ้น จำนวน 10.24%
ทั้งนี้ นายพงศ์ศักดิ์ได้เข้าซื้อหุ้น COM7 จำนวน 3,426,500 หุ้น หรือคิดเป็น 0.28% จากในกระดาน โดยดำเนินการผ่านทางบริษัทหลักทรัพย์ เอเชีย เวลท์ จำกัด เมื่อวันที่ 4 ต.ค. 2561 จึงส่งผลให้มีหุ้น COM7 เพิ่มเป็นจำนวน 122,904,500 หุ้น หรือคิดเป็น 10.24% จากเดิมมีหุ้น 119,478,000 หุ้น หรือคิดเป็นจำนวน 9.95%
ขณะที่การสำรวจข้อมูลเพิ่มเติม พบว่า นายพงศ์ศักดิ์ ธรรมธัชอารี ถือเป็นนักลงทุนที่มีชื่อเสียงในวงการตลาดหุ้น ซึ่งในขณะนี้ได้ถือหุ้น COM7 เพิ่มเป็นจำนวน 122,904,500 หุ้น หรือคิดเป็น 10.24% สูงกว่างวดเดือน พ.ค. 2561 (ข้อมูลจากปิดสมุดทะเบียนล่าสุดในตลาดหลักทรัพย์แห่งประเทศไทย หรือ ตลท.) มีหุ้นจำนวน 78,143,700 หุ้น หรือคิดเป็น 6.51%
ด้านสำนักวิจัยบริษัทหลักทรัพย์ ทิสโก้ จำกัด เปิดเผยว่า ขณะนี้กำหนดคำแนะนำ “ซื้อ” หุ้น COM7 พร้อมกับให้ราคาเป้าหมาย 24 บาท/หุ้น โดยคาดว่าผลการดำเนินงานงวดไตรมาส 3/2561 จะทำสถิติสูงสุดใหม่ (นิวไฮ) มีกำไรสุทธิ 221 ล้านบาท ปรับเพิ่มขึ้น 45.8% เมื่อเทียบกับช่วงปีก่อน และเพิ่มขึ้น 2.2% จากงวดไตรมาส 2/2561 จากการเติบโตในทุกธุรกิจ ได้แก่ สินค้าไอที คาดว่ารายได้อยู่ที่ระดับ 1,448 ล้านบาท ปรับตัวเพิ่มขึ้นจากทั้งปีก่อนและเทียบกับไตรมาส 2/2561ขณะที่ธุรกิจโทรศัพท์เคลื่อนที่คาดว่าจะมีรายได้จำนวน 4,242 ล้านบาท เติบโต 37% จากช่วงปีก่อน แต่จะทรงตัวเมื่อเทียบไตรมาส 2/2561
นอกจากนี้ ในช่วงเวลาที่เหลือของปีนี้ ประเมินว่า จะยังเห็นการเติบโตที่ดีของ COM7 โดยมาจากธุรกิจสินค้าไอทีเริ่มกลับมาเติบโตได้ดีตามกระแส E-Sport, Gaming ซึ่งเริ่มเห็นได้ในไตรมาส 3/2561 เป็นต้นมา ช่วยผลักดันสินค้ากลุ่มไอทีของบริษัทให้สามารถเติบโตมากขึ้น